Man in hof oor Westbury-skieteryArgieffoto Lindray Khakhu (24) het Dinsdag in die Newlands-landdroshof, wat ook as die Sophiatown-hof bekend staan, verskyn in verband met ŉ skietery in Westbury, Gauteng, waartydens ŉ driejarige kritiek beseer is. Khakhu staan tereg op twee aanklagte van poging tot moord. Die hof het gehoor Khakhu staan ook tereg op drie aanklagte van poging tot moord in ŉ afsonderlike saak. Dié saak is hangende in die hooggeregshof, het staatsaanklaer Vincent Mochabela aan die hof gesê. Luke Tibbetts, die driejarige, en ŉ 26-jarige man is Saterdagaand deur dwaalkoeëls getref toe hulle in aparte motors in die gebied gery het. “Luke se toestand het nog nie verander nie,” het ao Gordon Billing, woordvoerder van die polisie in Gauteng, Dinsdagaand gesê. “Hy is steeds in ŉ kritieke toestand en word met masjiene aan die lewe gehou.” Die 26-jarige man se regterarm is getref en hy is in ŉ hospitaal behandel en reeds ontslaan. Die saak is tot 12 Augustus uitgestel. Khakhu bly in aanhouding by Johannesburg sentraal gevangenis. Lees ook: Driejarige steeds kritiek ná skietery Driejarige kritiek ná Westbury-skietery